《山鹭鸶》
元代·方回

行行万山顶，无复大陂池。
小磵清且驶，时见白鹭鸶。
有鱼必不大，何况亦无之。
联拳一弧影，尽日沙边窥。
七泽足鲜食，曷不往彼为。
公子以臆对，羽族幸产兹。
腹肠能几何，少许可无饥。
井鲋尚不顾，王鲔安所思。
鸬鹚善攫捕，扼吭富渔师。
虽贪亦不饱，孰若廉自持。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。